RÅDETS FORORDNING (EF) Nr. 2166/1999

af 8. oktober 1999

om nærmere regler for gennemførelse af forordning (EF) nr. 2494/95 med hensyn til minimumsstandarder for behandling af produkter inden for sektorerne sundhedsvæsen, uddannelse og social sikring i de harmoniserede forbrugerprisindekser

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2494/95 af 23. oktober 1995 om harmoniserede forbrugerprisindekser(1), især artikel 4 og artikel 5, stk. 3,

under henvisning til forslag fra Kommissionen,

efter høring af Den Europæiske Centralbank(2), og

ud fra følgende betragtninger:

(1) I henhold til artikel 5, stk. 1, litra b), i forordning (EF) nr. 2494/95 skal hver medlemsstat udarbejde et harmoniseret forbrugerprisindeks (HICP) fra og med indekset for januar 1997;

(2) i Kommissionens forordning (EF) nr. 1749/96(3) defineres HICP's dækningsområde som de varer og tjenesteydelser, der indgår i husholdningernes pengeudgifter til konsum; varer og tjenesteydelser inden for sektorerne sundhedsvæsen, uddannelse og social sikring falder ind under HICP's dækningsområde; husholdningernes pengeudgifter til konsum dækker også udgifter afholdt af personer boende i institutionelle husholdninger og bør grupperes i overensstemmelse med de COICOP/HICP-kategorier, som er fastlagt i Kommissionens forordning (EF) nr. 2214/96(4);

(3) i henhold til Kommissionens forordning (EF) nr. 1749/96, især artikel 3 og bilag Ia, skal der gennemføres en udvidet dækning af sektorerne sundhedsvæsen, uddannelse og social sikring i december 1999, som får virkning fra indekset for januar 2000, og derfor bør de metodemæssige enkeltheder i udvidelsen præciseres i henhold til den procedure, der er fastsat i artikel 14 i rammeforordning (EF) nr. 2494/95; tidsplanen for inkludering af tjenester ydet af hospitaler og af sociale tjenesteydelser i hjemmet, i ældrehjem og i handicapboliger bør præciseres i henhold til samme procedure;

(4) der er mulighed for betydelige forskelle i proceduren for behandlingen af varer og tjenesteydelser inden for sektorerne sundhedsvæsen, uddannelse og social sikring i HICP; det er nødvendigt med en harmoniseret metodologi for sådanne varer og tjenesteydelser for at sikre at HICP'erne opfylder kravene om sammenlignelighed i artikel 4 i forordning (EF) nr. 2494/95;

(5) behandlingen af varer og tjenesteydelser inden for sektorerne sundhedsvæsen, uddannelse og social sikring er i overensstemmelse med definitionerne i det europæiske nationalregnskabssystem (ENS) 1995, som opført i Rådets forordning (EF) nr. 2223/96(5);

(6) Udvalget for Det Statistiske Program har ikke afgivet en udtalelse inden for den frist, som var fastsat af udvalgets formand; i overensstemmelse med den procedure, der er fastlagt i artikel 14, stk. 2, i forordning (EF) nr. 2494/95, forelægger Kommissionen derfor straks Rådet et forslag til de foranstaltninger, der skal træffes -

UDSTEDT FØLGENDE FORORDNING:

Artikel 1

Formål

Formålet med denne forordning er at fastlægge en række minimumsstandarder for behandling af varer og tjenesteydelser inden for sektorerne sundhedsvæsen, uddannelse og social sikring i de harmoniserede forbrugerprisindekser, i det følgende benævnt "HICP", for at sikre, at de er pålidelige og relevante og opfylder kravene om sammenlignelighed i artikel 4 i forordning (EF) nr. 2494/95.

Artikel 2

Definition

1. Ved refusioner forstås de betalinger, som offentlige organer, sociale myndigheder og non profit-institutioner rettet mod husholdningerne (NPIH), foretager til husholdningerne som direkte følge af køb af individuelt specificerede varer og tjenesteydelser, som i første omgang er blevet betalt af husholdningerne.

2. Forsikringsselskabers udbetaling af erstatninger til husholdningerne betragtes ikke som refusioner.

3. Andre betalinger eller prisnedsættelser, som husholdningerne får af offentlige organer, sociale myndigheder og NPIH'er i form af hjælp til nedbringelse af husholdningens udgifter, f.eks. boligsikring til lejere, ydelser ved sygdom, handicapydelser, ydelser til hjælp til pleje af ældre slægtninge eller stipendier til studerende, betragtes som sociale kontantydelser. De behandles som indkomstoverførsler til husholdningerne, og der er derfor ikke tale om refusioner.

Artikel 3

Dækningsområde

1. Varer og tjenesteydelser inden for sektorerne sundhedsvæsen, uddannelse og social sikring, der indgår i husholdningernes pengeudgifter til konsum, dækkes af HICP og grupperes i overensstemmelse med de COICOP/HICP-kategorier, som er fastlagt i Kommissionens forordning (EF) nr. 2214/96.

2. Alle leverandører af varer og tjenesteydelser inden for sektorerne sundhedsvæsen, uddannelse og social sikring, f.eks. offentlige og private institutioner, non profit-institutioner rettet mod husholdningerne (NPIH) eller private selvstændige dækkes af HICP uanset deres retlige form. Dette udelukker enkeltpersoner eller grupper af enkeltpersoner som producenter af varer og ikke-finansielle tjenesteydelser udelukkende til eget brug.

3. I overensstemmelse med COICOP/HICP omfatter uddannelse (position 10) udelukkende uddannelsestjenester. Hvis der betales en samlet pris for uddannelsestjenester i kombination med undervisningsmateriale eller uddannelsesmæssige støttetjenester, skilles elementerne fra hinanden og henføres til de pågældende COICOP/HICP-positioner. Hvis en sådan samlet pris ikke kan opdeles i priser for de enkelte elementer, henføres den samlede pris til COICOP/HICP-position 10.

4. Grænsetilfælde mellem uddannelsestjenester på førskoleundervisningsniveau og sociale børnepasningsfaciliteter som f.eks. amning, vuggestuer, børnehaver og lignende skal henføres til COICOP/HICP-position 10, hvis barnet ikke er under tre år ved optagelsen, og hvis aktiviteterne består i organiseret undervisning i et skolelignende miljø, der skal tjene som overgang fra hjem til skole. Hvis hovedformålet derimod ikke er pædagogisk men at yde hjælp og støtte til børnepasning, skal den pågældende tjeneste henføres til COICOP/HICP-position 12.4.0.

5. Hvis hospitaler ud over de tjenester, der falder ind under COICOP/HICP-position 06.3, tilbyder deres indlagte patienter andre varer eller tjenester, som de skal betale særskilt for, skal sådanne varer og tjenester ikke henføres til position 06.3.0, men til den relevante COICOP/HICP-position.

Artikel 4

Priser

1. De pågældende HICP-delindekser beregnes ved anvendelse af en formel, som er i overensstemmelse med den formel af Laspeyres-typen, der anvendes til andre delindekser. De skal afspejle prisændringer på grundlag af ændringer i husholdningernes udgifter til opretholdelse af deres forbrugsmønster, ligesom de skal afspejle forbrugerpopulationens sammensætning i basis- eller referenceperioden.

2. a) De købspriser for varer og tjenesteydelser inden for sektorerne sundhedsvæsen, uddannelse og social sikring, der anvendes i HICP, skal svare til de beløb, der betales af forbrugerne, med fradrag af refusioner.

b) Ændringer i købspriser, som skyldes ændringer i reglerne herfor, skal afspejles som prisændringer i HICP.

c) Hvis købspriserne er indeksregulerede, skal ændringer som følge af ændringer i indekset afspejles som prisændringer i HICP.

d) Ændringer i købspriser, som skyldes ændringer i forbrugernes indkomster, skal afspejles som prisændringer i HICP.

3. Hvis kvaliteten ændres, behandles priserne i henhold til de regler, der anvendes i forbindelse med specifikationsændringer, og navnlig reglerne vedrørende kvalitetsjusteringer i henhold til artikel 5 i Kommissionens forordning (EF) nr. 1749/96.

4. Hvis en vare eller tjenesteydelse inden for sektorerne sundhedsvæsen, uddannelse og social sikring er blevet stillet gratis til rådighed for forbrugerne, og der så senere opkræves betaling, skal ændringen fra nul til den faktiske pris, og omvendt, afspejles i HICP.

5. Hvis varer eller tjenesteydelser inden for sektorerne sundhedsvæsen, uddannelse og social sikring sammen med andre varer og tjenesteydelser er blevet stillet gratis til rådighed for forbrugerne, og der senere kræves særskilt betaling for disse, skal denne ændring afspejles i HICP.

6. Hvor det er relevant, finder proceduren i artikel 5 i Kommissionens forordning (EF) nr. 2646/98(6) om tariffer tilsvarende anvendelse.

Artikel 5

Grundlæggende oplysninger

Grundlæggende oplysninger omfatter alle købspriser for varer og tjenesteydelser inden for sektorerne sundhedsvæsen, uddannelse og social sikring samt de elementer, der indgår heri, sammen med vægtninger, som er udtryk for niveau, timing og struktur for forbruget af sådanne varer og tjenesteydelser i henhold til de prisbestemmende socioøkonomiske karakteristika.

Artikel 6

Datakilder

1. De pågældende HICP-delindekser beregnes af medlemsstaterne ud fra de grundlæggende oplysninger som defineret i artikel 5.

2. Statistiske enheder som offentlige organer, sociale sikringsmyndigheder og non profit-institutioner rettet mod husholdningerne (NPIH), der af medlemsstaterne anmodes om at samarbejde om indsamlingen eller fremskaffelsen af grundlæggende oplysninger, er forpligtet til at give ærlige og fuldstændige oplysninger inden for de fastsatte frister og efter anmodning give de organer og institutter, der er ansvarlige for udarbejdelsen af officielle statistikker, oplysninger med så mange detaljer, der er nødvendige for at vurdere, om der er overensstemmelse med kravene til HICP-delindeksernes sammenlignelighed og kvalitet.

Artikel 7

Sammenlignelighed

HICP'er, der er udarbejdet efter fremgangsmåden i artikel 4 og 5 i denne forordning eller efter andre fremgangsmåder, der ikke resulterer i et indeks, der systematisk afviger med mere end en tiendedel af et procentpoint i gennemsnit over et år i forhold til året før fra et indeks beregnet efter førstnævnte fremgangsmåde, anses for at være sammenlignelige.

Artikel 8

Kvalitetskontrol

1. Medlemsstaterne giver Kommissionen (Eurostat) oplysninger om de fremgangsmåder, der er udviklet til behandling af varer og tjenesteydelser inden for sektorerne sundhedsvæsen, uddannelse og social sikring, før disse fremgangsmåder tages i anvendelse, hvis de adskiller sig fra dem, der er omhandlet i artikel 4 og 5 i denne forordning.

2. Medlemsstaterne skal efter anmodning give Kommissionen (Eurostat) tilstrækkelige oplysninger til at vurdere, hvorledes fremgangsmåderne i artikel 4 og 5 i denne forordning fungerer. Resultatet af en sådan vurdering indgår i de rapporter, som Kommissionen skal afgive til Rådet i henhold til artikel 2 i Rådets forordning (EF) nr. 1687/98 og artikel 2 i Rådets forordning (EF) nr. 1688/98.

Artikel 9

Gennemførelse

Bestemmelserne i denne forordning skal gennemføres af medlemsstaterne i december 1999, og de skal anvendes i indekset for januar 2000, bortset fra følgende, som skal gennemføres i december 2000 og anvendes i indekset for januar 2001:

a) tjenester ydet af hospitaler (COICOP/HICP 06.3)

b) socialsikringstjenester i hjemmet, f.eks. rengøring, madordninger, transport af handicappede (indgår i COICOP/HICP 12.4.0)

c) ældrehjem, handicapboliger (indgår i COICOP/HICP 12.4.0).

Artikel 10

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 8. oktober 1999.

På Rådets vegne

S. NIINISTÖ

Formand

(1) EFT L 257 af 27.10.1995, s. 1.

(2) Udtalelse afgivet den 24. august 1999.

(3) EFT L 229 af 10.9.1996, s. 3. Forordningen er senest ændret ved Rådets forordning (EF) nr. 1687/98 (EFT L 214 af 31.7.1998, s. 12) og (EF) nr. 1688/98 (EFT L 214 af 31.7.1998, s. 23).

(4) EFT L 296 af 21.11.1996, s. 8. Forordningen er senest ændret ved Kommissionens forordning (EF) nr. 1749/1999 (EFT L 214 af 13.8.1999, s. 1).

(5) EFT L 310 af 30.10.1996, s. 1. Forordningen er ændret ved forordning (EF) nr. 448/98 (EFT L 58 af 27.2.1998, s. 1).

(6) EFT L 335 af 10.12.1998, s. 30.